*Neoficiāls tulkojums*

**Latvijas un Amerikas Savienoto Valstu kopīga deklarācija par 5G drošību**

Ņemot vērā, ka droši piektās paaudzes bezvadu sakaru tīkli (5G) būs būtiski svarīgi gan nākotnes labklājībai, gan nacionālajai drošībai, Latvija un Amerikas Savienotās Valstis paziņo par vēlmi stiprināt sadarbību 5G jomā. 5G pavērs iespējas plašam jaunu lietojumu klāstam, tostarp tādu izšķiroši svarīgu pakalpojumu sniegšanai sabiedrībai, kuri nesīs labumu iedzīvotājiem un tautsaimniecībai. Datu daudzuma palielināšanās 5G tīklos vēl ciešāk savienos pasaules valstu, tostarp Latvijas un Amerikas Savienoto Valstu, ekonomikas un veicinās pārrobežu pakalpojumus un tirdzniecību. Ir būtiski aizsargāt sakaru tīklus pret traucējumiem vai manipulācijām un nodrošināt Latvijas un Amerikas Savienoto Valstu iedzīvotāju privātumu un personīgās brīvības, lai nodrošinātu, ka mūsu iedzīvotāji var izmantot milzīgās ekonomiskās iespējas, ko sniegs 5G.

Tādēļ Latvija un Amerikas Savienotās Valstis atzinīgi vērtē tādus centienus kā Eiropas Savienības Padomes “Secinājumus par 5G nozīmi Eiropas ekonomikā un nepieciešamību mazināt ar 5G saistītos drošības riskus” un “Prāgas priekšlikumus”, uzskatot tos par svarīgiem soļiem kopējas pieejas izstrādē attiecībā uz 5G tīklu drošību. Šajos priekšlikumos ir uzsvērta nepieciešamība attīstīt un ieviest 5G tīklus, balstoties brīvā un godīgā konkurencē, pārredzamībā un tiesiskumā.

Latvija un Amerikas Savienotās Valstis uzsver, cik svarīgi ir rosināt drošu un uzticamu tīkla aparatūras un programmatūras piegādātāju darbību 5G tirgos, ņemot vērā riska profilu novērtējumus, un veicināt risinājumus, kas efektīvi aizsargā 5G tīklus no nesankcionētas piekļuves un iejaukšanās. Latvija un Amerikas Savienotās Valstis arī atzīst, ka 5G piegādātājiem jāpiedāvā produkti un jāsniedz pakalpojumi, kas sekmē jauninājumus un veicina efektivitāti. Latvija un Amerikas Savienotās Valstis atzīmē, ka visas valstis ir kopīgi atbildīgas par rūpīgu un līdzsvarotu pieeju tīklu drošībai un 5G komponenšu un programmatūras piegādātāju izvērtējuma veikšanu.

Lai veicinātu dinamisku un spēcīgu 5G ekosistēmu, stingrā piegādātāju novērtējumā būtu jāievēro tiesiskums, drošības vide, piegādātāju darbības ētika un piegādātāja atbilstība drošības standartiem un paraugpraksei. Konkrētāk, izvērtējumā būtu jāiekļauj šādi elementi:

* vai tīkla aparatūras un programmatūras piegādātāji bez iespējas vērsties neatkarīgā tiesā ir pakļauti kādas ārvalstu valdības kontrolei;
* vai tīkla aparatūras un programmatūras piegādātājiem ir pārredzamas īpašumtiesību, partnerības un korporatīvās pārvaldības struktūras; un
* vai tīkla aparatūras un programmatūras piegādātāji var dokumentāli apliecināt, ka seko uzņēmējdarbības ētikas normām, un uz tiem attiecas tiesiskais regulējums, kas nodrošina pārskatāmu korporatīvo praksi.

Latvija un Amerikas Savienotās Valstis uzskata, ka valstīm ir būtiski svarīgi pāriet no neuzticamiem tīkla aparatūras un programmatūras piegādātājiem pašreizējos tīklos pie uzticamiem, īstenojot regulāru aprīkojuma nomaiņu tīkla dzīves cikla ietvaros. Šādi centieni ne vien uzlabos nacionālo drošību, bet arī sniegs iespējas privātā sektora novatoriem gūt panākumus brīvā un godīgā konkurencē un nesīs labumu mūsu valstu digitālajai ekonomikai. Latvija un Amerikas Savienotās Valstis atbalsta arī domu apmaiņu Ziemeļatlantijas līguma organizācijā par 5G drošību.

**Parakstīts Vašingtonā, Amerikas Savienotajās Valstīs, 2020. gada 27. februārī**

**Latvijas Republikas vārdā Amerikas Savienoto Valstu vārdā**

**Edgars Rinkēvičs Michael R. Pompeo**

**Ārlietu ministrs Valsts sekretārs**